b'\n_START_ARTICLE_\nIvan Navratil\n_START_SECTION_\n\xc5\xbdivljenje in delo\n_START_PARAGRAPH_\nPo o\xc4\x8detu je bil \xc4\x8de\xc5\xa1kega rodu, mati je bila Belokranjka iz Rosalnic. Obiskoval je metli\xc5\xa1ko 2. razrednico, v kateri je gospodovala nem\xc5\xa1\xc4\x8dina, 3 razrede osnovne \xc5\xa1ole in 6 razredov gimnazije je dokon\xc4\x8dal v Novem mestu, (1843), kon\xc4\x8dal filozofski licej v Ljubljani (1845), nato nekaj \xc4\x8dasa \xc5\xa1tudiral teologijo, nato je od 1846 slu\xc5\xbeboval v Ljubljani pri cesarsko kraljevi dohodninski okrajni oblasti, od 1847 pri de\xc5\xbeelnem sodi\xc5\xa1\xc4\x8du, postal marca 1851 ni\xc5\xbeji uradnik in prevajalec pri najvi\xc5\xa1jem sodi\xc5\xa1\xc4\x8du na Dunaju, bil tolma\xc4\x8d za sloven\xc5\xa1\xc4\x8dino in srbohrva\xc5\xa1\xc4\x8dino ter tu napredoval do na\xc4\x8delnika pomo\xc5\xbenih uradov._NEWLINE_V Ljubljani je ustanovil in urejal mladinski pou\xc4\x8dni in leposlovni tednik Vede\xc5\xbe (1848-1850), na Dunaju je sodeloval s M. Cigaletom in F. Miklo\xc5\xa1i\xc4\x8dem pri prevajanju pravne terminologije, Miklo\xc5\xa1i\xc4\x8du je pomagal tudi pri sestavljanju slovenskih beril za vi\xc5\xa1je razrede gimnazije. Prou\xc4\x8devanja o rabi slovenskih dovr\xc5\xa1nih in nedovr\xc5\xa1nih glagolov je objavil v knjigi Beitrag zum Studium des slavischen Zeitwortes aller Dialekte, insbesondere \xc3\xbcber den Gebrauch u. die Bedeutung der Zeitformen in Vergleichung mit der classishen und modernen Sprachen (1856)._NEWLINE_Nabiral je jezikovno in etnolo\xc5\xa1ko gradivo, posebej iz Bele krajine ter svoja spoznanja primerjal in razlagal s pojavi od drugod. Tako je med drugim v Letopisu Matice slovenske (1855-1888, 1890, 1892, 1894, 1896) objavljal ob\xc5\xa1irno monografijsko razpravo Slovenske n\xc3\xa1rodne vra\xc5\xbee in prazne vere, primerjane z drugimi slovenskimi in neslovenskimi. Pisal je tudi o aktualnih politi\xc4\x8dnih temah. Posebno znan pa je njegov spis o \xc5\xbeivljenju in delu J. Kopitarja. Ves \xc4\x8das pa si je tudi prizadeval za uveljavitev slovenskega knji\xc5\xbenega jezika v 2. polovici 19. stoletja.'